  Майя Бывальцева Кузебай Гердлэн вордскем нуналаз, 14-тӥ толшоре, Ижкарын быдӟым удмурт гожъясез, дышетӥсез буре ваён ужрадъёс ортчизы. Со сярысь ивортэ «Удмуртия» агентстволэн корреспондентэз. Кузебай Герд нимо йӧскалык музейын кылбурчилэн улон сюресэз сярысь вераськизы, озьы ик «Ми — удмуртъёс» адӟытонэтӥ дунтэк экскурсия радъязы. Собере Гердлэн синпелетэз доры сяськаос, ӝуатэм сюсьтылъёс понӥзы. Гожъясьлэсь нимзэ нуллӥсь гимназиын дышетскисьёс но мукетъёсыз мылкыд карисьёс кылбуръёссэ лыдӟизы. Кузебай Гер нимо гиназиын дышетскисьёс кылбуръёс лыдӟизы                                     Фото: Майя Бывальцева © udmurt.media Россилэн Кун Думаысьтыз депутат Алексей Загребин пусйиз, Кузебай Герд удмуртъёс понна гинэ ӧвӧл, быдэс финн-угор дуннеын пусйымон инты басьтэ шуыса. «Улонэз вакчи ке но, туж яркыт вал, туж трос лэсьтыны вуттӥз. Мыным шуд усиз Малмыж вакытысь рукописьёссэ адӟыны, кудъёссэ, мон оскисько, Историяя, кылъя но литературая Удмурт институт поттоз матысь дыре. Со киын гожтэм томъёс, отын Гердлэн материалъёсыз, солэн нырысетӥ гожтэмъёсыз, фольклор бичетъёсыз. Со туж паймымон — егит адями, кудӥзлэн ӧнеръя дышетскемез но ӧй вал на, сыӵе кыдёке азьпала учкыны быгатӥз. Солэн малпанъёсыз али но бадӟым инты басьто», — пусйиз Загребин. Кызьы вераз «Удмурт Кенеш» огазеяськонлэн тӧроез Татьяна Ишматова, Кузебай Герд туннэ ужаны мылкыд сётэ. «Удмурт калык туж шудо солэн сыӵе адямиез вань шуыса. <…> Асьмелэн котькудмылэн, солэсь адӟем карыса, эшшо но мар ке умойзэ лэсьтэм потэ элькунмы понна, шаермы понна, удмурт калыкмы понна», — пусйиз Ишматова. Кузебай Гердлэн синпелетэз дорын удмурт азьветлӥсьёс                                               Фото: Майя Бывальцева © udmurt.media Озьы ик со вераз, туэ Герд лыдӟонъёс Пичи Пургаын ортчозы шуыса. Нырысь чакланъёсъя, соос тулыспаллэн кыкетӥ ӝыныяз радъяськозы. «Тодӥськом, Кузебай Герд бадӟым саклык висъяз фольклорез бичаны но сое радъянлы, соин ик, гуртэ потыса, малпасько мургес тодматскыны быгатом, туала улонын кызьы удмуртъёс куто азьло сямъёсты, йылолъёсты, кызьы со удмуртлык улэ туннэ нуналлы», — вераз «Удмурт Кенеш» огазеяськонлэн тӧроез. Удмуртиысь Йӧскалык лыдӟиськонниын кылосбур тодосъя кандидат, литератураез эскерись Александр Шкляев Кузебай Гердлэн улонэз но ужамез сярысь лекция лыдӟиз. Солэн верамезъя, Гердлэн ужъёсыз али «ог 80 процентлы 200 пӧлысь эскеремын». «Туж трос лэсьтэмын ни Гердъя, но, мон малпасько, ваньзэ-ваньзэ тодоно ке, трос бугыръяськоно на, пӧртэм городъёстӥ ветлоно, архивъёсын утчаськоно. Но солэн гожъям ужъёсыз, уката ик кылбуръёсыз, ваньмыз сямен ик люкамын ни. Но кытын ке луозы на ӟуч кылын кылбуръёсыз, пӧртэм Москва изадниосын, оло, частной собраниосын, соин ик Гердэз эскерон ялан мынэ», — пусйиз Кузебай Гердлэсь улонзэ но творчествозэ эскерись тодосчи. Александр Шкляев Кузебай Гердлэн улонэныз но творчествоеныз тодматӥз               Фото: Майя Бывальцева © udmurt.mediaКузебай Гердлы синпелет                                                                                                  Фото: Майя Бывальцева © udmurt.media Тегъёс: Мерлык Лулчеберет Ижкар Удмуртия удмуртъёс КузебайГерд буреваён  